स्केटिङ रेसमा ज्ञान संस्कार च्याम्पियन
आयोजक ज्ञानसंस्कार स्कुलले प्रथम अन्तरविद्यालय स्केटिङ रेस प्रतियोगिताको उपाधि जितेको छ ।
काठमाडौँ — आयोजक ज्ञानसंस्कार स्कुलले प्रथम अन्तरविद्यालय स्केटिङ रेस प्रतियोगिताको उपाधि जितेको छ ।विभिन्न १० स्पर्धा समावेश प्रतियोगितामा शनिबार ज्ञान संस्कार ३ स्वर्ण, ४ रजत र ३ कांस्य जित्दै टिम च्याम्पियन बन्यो ।आयोजककै हातामा भएको प्रतियोगितामा २ स्वर्ण र २ रजतसाथ राजश्री गुरुकुल दोस्रो भयो । विल्सन एकेडेमीले २ स्वर्ण र ३ कांस्य पदक जित्दै तेस्रो भएको हो ।प्रतियोगितामा २४ विद्यालयका १ सय ८० खेलाडीले प्रतिस्पर्धा गरेका थिए । विजेतालाई नेपाल रोलबल एसोसिएसनका प्रमुख वीरकृष्ण महर्जन, रोलबल एसोसियसनका उपप्रमुख रमेश गौतम, लायन्स क्लब अफ काठमाडौंका अध्यक्ष राजेन्द्र महर्जन, वरिष्ठ प्रशिक्षक सुनिल पाटिललगायतले पुरस्कृत गरे । एकदिने प्रतियोगिताको ज्ञान संस्कारकी प्रधानाध्यापक नीलम बानियाँ बडूले उद्घाटन गरेकी थिइन् ।